Catro horas de prazo para xustificar unha axuda de prevención de danos de lobo - Campo Galego\nInicio / Carne / Catro horas de prazo para xustificar unha axuda de prevención de danos de lobo\nCatro horas de prazo para xustificar unha axuda de prevención de danos de lobo\nMedio Ambiente comunícalle a unha explotación que lle concede axudas para previr ataques do lobo pero dálle a penas unhas horas para xustificar a axuda. Trasládase unha queixa ante o Valedor do Pobo pola reiteración de problemas deste tipo\nCampo Galego - 28/12/2017\nCampo Galego 28/12/2017 8:33 p.m.\nPeche electrificado de protección ante depredadores.\nAs axudas que concede a Consellería de Medio Ambiente para a prevención dos danos do lobo están a obrigar ós gandeiros a carreiras contra o reloxo. Os produtores que se viron beneficiados polas axudas teñen como moito uns días para executar e xustificar as medidas aprobadas. O caso máis esperpéntico deuse cunha explotación da provincia de Lugo que recibiu unha carta que lle daba catro horas para executar e xustificar a subvención.\nA situación produciuse esta semana. O martes 26, unha gandeira recibiu unha carta certificada ás 10 da mañá na que se lle comunicaba que tiña aprobada unha axuda de 1.400 euros para mercar dous pastores con placa solar e oito mallas electrificadas para protexer o gando. O problema é que o prazo para xustificar a axuda remataba ese día, martes 26. Tendo en conta que os únicos rexistros públicos no rural, os da Oficina Agraria e os dos Concellos, pechan ás 14 horas, a explotación tiña catro horas para xustificar o investimento.\nAínda así, a gandeira logrou xustificar a axuda en prazo, se ben desde Beealia, unha entidade que asesora ós gandeiros nestas cuestións, sospeitan que moitas outras ganderías tiveron que desistir da axuda por falta de prazo para a súa execución. “O mínimo é que se dean uns dez días laborables” -valoran en Beealia.- “A comunicación para esta explotación saíu do rexistro da Consellería o venres 22, e tendo en conta que o luns 25 era festivo, estaba claro que a explotación non ía recibir a carta ata o martes 26, día no que remataba o prazo que se lle concedía”.\nValoracións de Medio Ambiente\nPreguntada por estas situacións, a Consellería de Medio Ambiente limítase a sinalar que os pagos das subvencións “deben estar autorizados antes de finais do exercicio 2017”. Medio Ambiente sinala tamén que esta orde de axudas procede dun crédito extraordinario asignado á Consellería a metade deste ano, “polo que a tramitación da orde fíxose coa maior celeridade posible, pero respetando os prazos marcados na lei de procedemento administrativo e na propia lei de subvencións de Galicia”.\nA Consellería, por último, valora que os beneficiarios poderían ter feito xestións para a execución das subvención con anterioridade a recibir a súa aprobación.\nQueixa ante o Valedor do Pobo\nA Unión de Tecores de Galicia (Unitega), un colectivo de cazadores que forma parte de O-Xan, grupo de debate sobre o lobo, vén de tramitar unha queixa ante o Valedor do Pobo pola xestión das axudas que está a facer Medio Ambiente.\nUnitega considera que existe unha mala praxe da Administración que levou a parte dos beneficiarios das axudas a non poder xustificalas no prazo marcado, “polo que cremos que se están vulnerando claramente os dereitos dos cidadáns e ademais, estase actuando contrariamente aos principios xerais que establece o artigo 5 da Lei 9/2007 de Subvencións de Galicia: 2. A xestión das subvencións realizarase de acordo cos seguintes principios: (…) b) Eficacia no cumprimento dos obxectivos fixados pola administración outorgante. c) Eficiencia na asignación e utilización dos recursos públicos”.\nO colectivo de Tecores tamén lembra que o Plan de Xestión do Lobo de Galicia establece que Medio Ambiente se compromete a fomentar a adopción de medidas de prevención de ataques do lobo. “É máis que evidente que a propia Administración está a actuar contrariamente a todos estes principios e obxectivos”, conclúe Unitega.\nResolución dunha axuda con rexistro de saída o venres 22 e que concede un prazo ata o martes 26 para xustificar a execución da axuda.


Na Mesa Xeral a CIG expón o seguinte\n- Hai uns apartados dos estatutos que están numerados con letras “j” e “k”. Xustifican que é porque se vai facer tradución ao castelán e iso producirá inseguridade xurídica. Isto amosa un complexo de inferioridade, supeditados ao castelán. Como alternativa, que utilicen números en troques de letras.\n- Contratación de persoal propio:\nO AGADIC, a diferenza doutras axencias, reservase o privilexio que lle da a LOFAXGA de ter persoal propio. Lemos un texto da resposta que nos deron dende AGADIC ás nosas alegacións escritas: “Excepcionalmente tamén se fan contratacións de duración determinada en previsión do artigo 15 do Estatuto dos Traballadores, principalmente en réxime de interinidade, ben para substituír a traballadores con dereito á reserva de posto de traballo ou para cubrir temporalmente un posto de traballo durante o proceso de selección ou promoción para a súa cobertura definitiva. Tamén resulta posible para a realización de obras ou servizos determinados non relacionados coa actividade artística, aínda que o emprego desta modalidade resulta prácticamente inédita”.\nPoderíamos aceptar que a axencia puidese contratar persoal propio limitado exclusivamente ás contratacións artísticas. Pero do resto negámonos.\n- Xefatura de persoal: din que a lei de creación da axencia establece que o director da axencia exerce a xefatura de persoal. O artigo 17 da LFPG di que “correspóndelles ás conselleiras ou conselleiros: 1. Exercer a xefatura do persoal do seu departamento e a súa inspección”. O director da axencia ten rango de “director xeral”, polo que se está a rebaixar a xefatura de persoal nestes “entes”.\n- Comisión de control de contratacións fraudulentas e externalización de servizos: din que non vén a conto coa comisión de control dos estatutos e vanse pola tanxente dicindo que a que propoñemos nós non ven recollida en ningunha norma. Pois queremos que conste nesta norma. E danos igual que o metan como competencia da comisión de control ou cren unha nova. O caso é que estamos fartas e fartos de sentenzas xudiciais sen que as persoas que o permiten ou o promoven teñan ningún tipo de responsabilidade.\n- Condicións de traballo e réxime retributivo: Se estivemos en contra da LOFAXGA, seguimos estando en contra do seu desenvolvemento. Xa que logo, non queremos que o ente poida regular produtividades e avaliación de desempeño.\nO director xeral de Función Pública dille á consellaría competente de ter unha xuntanza o luns, 28 de maio, previa á Mesa Xeral para aclarar algúns aspectos no tema das contratacións e a selección de persoal. Descarga texto definitivo.\nNa Comisión de Persoal a CIG expón o seguinte:\nAínda que modificaron o texto nalgún dos puntos máis polémicos (posibilidade de contratar o AGADIC sen ter en conta as listas de substitucións e sen ser contratos de artistas), non atenderon parte das nosas alegacións. A Axencia queda configurada con persoal laboral da Xunta e sen posibilidade, excepto o comentado, de ter persoal propio.\nA CIG abstense. CCOO abstense. UGT e CSIF votan a favor.\nRPT de Educación, Cultura e Ordenación Universitaria\nA motivación que da a Dirección Xeral de Función Pública desta RPT é que faltan postos para a elección de destino, o que lles obriga a facer o cambio. A modificación a fixeron eles, non a consellaría.\nNa Mesa Xeral a CIG expón o seguinte:\nNon nos gusta pero non hai alternativa. Isto é consecuencia das amortizacións e do excesivo tempo que duran os procesos selectivos, onde o que ofertan nun ano non coincide co que teñen dispoñíbel anos despois. Lembramos que hai que solucionar un problema cunha praza no arquivo de Pontevedra e pedimos a mesma celeridade coa que abordaron esta modificación.\nO director xeral da Función Pública informa que en xuño será negociada a RPT íntegra da parte correspondente a Cultura. En canto á falta de postos xustifica con que isto vén motivado polas adscricións por causas de saúde.\nRPT de Medio Rural e Mar\nA Dirección Xeral de Función Pública explica que é o mesmo que o anterior\nNa Mesa Xeral a CIG expón o seguinte: non é o mesmo. O problema son os atrasos nos procesos + amortizacións + adscricións... Non estamos conformes á apertura dun posto a varias categorías (non ten sentido que para un posto lles sirva tanto un peón como un fontaneiro, por exemplo). Preguntamos que criterios seguiron para decidir as prazas que querían modificar. Tamén preguntamos pola orde de prelación á hora de optar a un posto xente de distinta categoría. Non habería este problema se non houbese tanto atraso nos procesos. A solución é crear postos, non recualificar.\nNa Comisión de Persoal (agrúpanse os dous puntos anteriores) a CIG expón o seguinte:\nDespois de reiterar que non é o xeito adecuado e que deben crear os postos, o feito de que agrupen nun só punto da orde do día algo que foi separado á Mesa e onde nos íamos pronunciar de xeito distinto fai que a CIG se absteña. As outras OOSS tamén se absteñen.\n2016-07-04 - Confírmase o desmantelamento do CGAI denunciado pola CIG\n2016-05-31 - A Xunta segue adiante co desmantelamento do CGAI\n2012-05-29 - Información varia sobre asuntos da Función Pública\n2012-05-21 - Alegacións da CIG ao Decreto dos estatutos do AGADIC\n2012-04-27 - Proposta do Decreto dos estatutos do AGADIC